**5 Materijalni opis jedinice građe**

**SADRŽAJ**

5.1 Vrsta medija………………………………………………………………….. 3

5.2 Opseg…………………………………………………………………………. 4

5.3 Napomena o opsegu………………………………………………………….. 18

5.4 Dimenzije …………………………………………………………………….. 20

5.5 Napomena o dimenzijama……………………………………………………. 28

5.6 Težina………………………………………………………………………… 29

5.7 Materijal……………………………………………………………………… 30

5.8 Materijal podloge ……………………………………………………………. 30

5.9 Materijal nanosa……………………………………………………………… 31

5.10 Tehnika……………………………………………………………………… 32

5.11 Napomena o materijalu i tehnici …………………………………………… 33

5.12 Bibliografski format…………………………………………………………. 34

5.13 Izgled stranice……………………………………………………………….. 35

5.14 Generacija…………………………………………………………………… 35

5.15 Polaritet……………………………………………………………………… 36

5.16 Položaj sličica……………………………………………………………….. 36

5.17 Omjer smanjenja…………………………………………………………….. 37

5.18 Video format………………………………………………………………… 38

5.19 Standard emitiranja…………………………………………………………. 38

5.20 Standard projekcije………………………………………………………….. 39

5.21 Format datoteke…………………………………………………………… 40

5.22 Veličina datoteke …………………………………………………………… 41

5.23 Razlučivost………………………………………………………………….. 41

5.24 Vrsta kartografskih podataka……………………………………………….. 42

5.25 Vrsta objekta………………………………………………………………… 42

5.26 Zbir objekata………………………………………………………………… 43

5.27 Način snimanja……………………………………………………………… 43

5.28 Napomena o načinu snimanja……………………………………………….. 44

5.29 Smjer brazde………………………………………………………………… 44

5.30 Veličina brazde………………………………………………………………45

5.31 Broj tragova…………………………………………………………………. 45

5.32 Konfiguracija traga…………………………………………………………. 46

5.33 Broj zvučnih kanala ………………………………………………………… 46

5.34 Sustav korekcije ……………………………………………………………. 47

5.35 Sustav smanjenja šuma …………………………………………………….. 47

5.36 Brzina reprodukcije…………………………………………………………. 48

**5.1   Vrsta medija**Vrsta medija je izraz koji označava tehnologiju koja se koristi za bilježenje, posredovanje i pohranu sadržaja jedinice građe.  
  
**Opseg:** Uključuje vrstu materijalnog nositelja jedinice građe i vrstu opreme potrebne za pristup sadržaju jedinice građe.  
  
**Cilj:**

* omogućiti korisnicima da razlikuju jedinice građe koje ostvaruju isti sadržaj na različitim medijima i uz pomoć različitih tehnologija, standarda i formata;
* omogućiti korisnicima da odaberu jednu ili više jedinica građe koje smatraju najprikladnijima s obzirom na medij.

**Napomena:** Vrsta materijalnog nositelja iskazana je u elementu 5.2 Opseg.  
  
**5.1.1   Izvor podataka o vrsti medija**

Izvor podataka je jedinica građe.

Za serijsku jedinicu građe izvor podataka su svi sveščići ili dijelovi.

**5.1.2   Način navođenja vrste medija**Navodi se jedan ili više odgovarajućih izraza (vidi Dodatak ...).  
Ako za posredovanje sadržaja jedinice građe nije potreban uređaj, navodi se izraz *neposredovan/a*.  
Ako se na jedinicu građe ne može primijeniti nijedan od izraza navedenih u Dodatku, navodi se izraz *drugi medij*.  
  
**5.1.3   Jedinica građe u mješovitom mediju**  
Za jedinicu građe u mješovitom mediju u kojoj jedan medij prevladava, dok su druge vrste medija zanemarive ili sporedne, vrste medija koje nisu prevladavajuće mogu se izostaviti.

Za jedinicu građe u mješovitom mediju u kojoj niti jedna vrsta medija ne prevladava, odnosno svi su dijelovi jednako istaknuti ili važni, upotrebljava se izraz *viševrsni mediji*. Dijelovi na različitim medijima mogu se opisati u zasebnom kataložnom opisu kad se to smatra značajnim za korisnike kataloga.

**5.2   Opseg**  
Opseg je izraz koji označava broj i vrstu samostalnih i/ili nesamostalnih fizičkih dijelova koji tvore jedinicu građe.  
  
**Cilj:**

* omogućiti korisnicima da razumiju odnos jedinice građe i njezinih dijelova;
* omogućiti korisnicima da odaberu jednu ili više jedinica građe koje smatraju najprikladnijima s obzirom na opseg.

**Napomena:** Vidi i 1.1 Razina kataložnog opisa, 5.3 Napomena o opsegu.  
  
**5.2.1   Izvor podataka o opsegu**

Izvor podataka je jedinica građe.

**5.2.2   Način navođenja opsega**Broj fizičkih dijelova koji tvore jedinicu građe navodi se arapskim brojkama ispred njihova naziva.  
  
U **arhivističkom opisu** dijelovi se navode kao nazivi spremnica (kutije, fascikli, mape itd.) i/ili jedinica građe koje su pohranjene u spremnicama. Za druge pojedinosti vidi 5.2.2.1 Opseg zbirnih jedinica građe.  
  
U **bibliografskom opisu** dijelovi se navode kao nazivi materijalnih nositelja (svesci, listovi, dijapozitivi, optički diskovi itd.).  Podatak o sastavnicama (stranicama, sličicama, datotekama itd.) može se navesti kad se smatra značajnim za korisnike kataloga. Kad se kataložni opis odnosi na pojedinačnu jedinicu građe, odnosno broj dijelova iznosi 1, taj se podatak bilježi kao opseg, uz iznimku tiskane ili rukopisne građe u jednom dijelu (vidi 5.2.3 Opseg tiskanih i rukopisnih svezaka).  
  
U **muzejskom opisu** dijelovi se navode kao nazivi jedinica građe koje čine skupnu jedinicu građe. Podatak o sastavnicama može se navesti kad se smatra značajnim za korisnike kataloga. Kad se kataložni opis odnosi na pojedinačnu jedinicu građe, odnosno broj dijelova iznosi 1, taj se podatak izostavlja.  
  
Nazivi dijelova koji tvore jedinicu građe mogu se kratiti (vidi ...).  
  
Kad je broj dijelova jedinice građe **numeriran** (npr. listovi u grafičkoj mapi, stranice u knjizi itd.), kao opseg se preuzima broj posljednjeg numeriranog dijela.

Kad broj dijelova jedinice građe **nije numeriran**, kao opseg se navodi ukupan zbroj dijelova. Kad se ukupan zbroj ne može točno utvrditi, navodi se riječ *ca* (bez točke) ispred približnog ukupnog zbroja.

**Primjeri**

223 kutije  
ca 600 razglednica  
2 koluta magnetofonske vrpce  
1 gramofonska ploča  
1 zvučna kaseta  
2 CD-a  
12 prozirnica  
24 dijapozitiva  
1 kolut mikrofilma  
3 sv.

**5.2.2.1   Opseg zbirnih jedinica građe**

Opseg zbirne jedinice građe može se navesti na sljedeće načine:

* kao broj i vrsta spremnica (npr. kutija, albuma, fascikala itd.) u kojima su pohranjene skupne i/ili pojedinačne jedinice građe;
* kao broj i vrsta skupnih i/ili pojedinačnih jedinica građe koji čine zbirnu jedinicu građe;
* kao duljina u dužnim metrima ili volumen u kubičnim metrima.

Broj i vrsta skupnih i/ili pojedinačnih jedinica građe mogu se navesti u okrugloj zagradi iza broja i vrste spremnica.

Kad se opseg iskazuje kao broj i vrsta skupnih i/ili pojedinačnih jedinica građe, svaka skupna jedinica građe (komplet, par itd.) smatra se jednom jedinicom. Dijelovi od kojih se takva jedinica sastoji mogu se navesti u zasebnom kataložnom opisu.

**Primjeri**

223 kutije  
128 fotografija  
ca 600 razglednica  
47.40 d/m

**5.2.2.2 Opseg skupnih jedinica građe**

Za skupnu jedinicu građe koja se sastoji od više **istovrsnih jedinica**, navode se broj i naziv jedinica**.**

**Primjeri**

3 sv.  
24 dijapozitiva  
2 CD-a

Za skupnu jedinicu građe koja se sastoji od više **raznovrsnih jedinica** postupa se na jedan od sljedećih načina:

* broj i nazivi jedinica navode se u slijedu;
* navodi se izraz *1 multimedijska jedinica građe*, a broj i naziv jedinica mogu slijediti u okrugloj zagradi kad se smatraju značajnima za korisnike kataloga.

**Primjeri**

1 čajnik, 1 posuda za šećer, 6 šalica, 6 tanjurića  
*Objašnjenje: Kao naziv jedinice građe zabilježen je servis za čaj.*  
2 kredenca, 1 sofa, 1 stol, 4 stolca, 3 postamenta  
*Objašnjenje: Kao naziv jedinice građe zabilježena je sobna garnitura.*  
  
1 multimedijska jedinica građe  
*Objašnjenje: Odnosi se na stolnu društvenu igru koja se sastoji od karata, figurica, žetona, kocke i knjižice s pravilima.*  
1 multimedijska jedinica građe (1 sv., 1 DVD, 1 list)  
*Objašnjenje: Odnosi se na komplet koji sadrži slikovnicu, DVD optički disk s animiranim filmom i plakat.*

Za **integrirajuću mrežnu građu** kao opseg navodi se izraz *1 online jedinica građe*. Broj i vrsta datoteka mogu se zabilježiti u okrugloj zagradi kad se smatraju značajnima za korisnike kataloga. Vidi i 5.2.5 Opseg elektroničkih materijalnih nositelja.

**Primjeri**

1 online jedinica građe (14 video datoteka)

Kad **neomeđena** ili **višedijelna omeđena građa** još uvijek izlazi ili sve jedinice nisu dostupne, navodi se naziv jedinica, ali se broj izostavlja.  
  
**5.2.2.3   Broj i naziv sastavnica**  
Broj i naziv sastavnica koje čine jedinicu građe, uključujući jedinicu građe koja je i sama dio veće cjeline, mogu se navesti kad se smatraju značajnima za korisnike kataloga.  
  
Broj i naziv sastavnica navode se arapskim brojkama u okrugloj zagradi iza broja i naziva jedinica na koje se odnose.  
  
Kad se sastavnice ne mogu točno imenovati, iza broja sastavnica navodi se izraz *dijela* ili *dijelova*.  
  
Kad se jedinica građe sastoji od ulomaka, navodi se samo broj sastavnica iza kojega slijedi izraz *dijela* ili *dijelova*, bez okrugle zagrade.

**Primjeri**

1 dijafilm (44 sličice)

1 list (6 dijelova)  
*Objašnjenje: Odnosi se na plakat tiskan u odvojenim dijelovima koji se prilikom izlaganja spajaju u cjelinu.*

1 multimedijska jedinica građe (43 dijela)  
*Objašnjenje: Odnosi se na konstrukcijsku igračku koja sadrži različite elemente za slaganje tornjeva.*

4 dijela  
*Objašnjenje: Odnosi se na fragmente keramičke posude.*

Za skupnu jedinicu građe koja se sastoji od više istovrsnih jedinica, a **svaka sadržava jednak broj sastavnica**, navodi se broj sastavnica svake jedinice kojemu prethodi riječ *svaki* ili *svaka*.  
  
Za skupnu jedinicu građe koja se sastoji od više istovrsnih jedinica, a **svaka sadržava različit broj sastavnica**, navodi se ukupan zbroj sastavnica.  
  
Kad se ukupan zbroj sastavnica ne može točno utvrditi, navodi se riječ *ca* (bez točke) ispred približnog ukupnog zbroja.

**Primjeri**

3 mikrofiša (svaki 120 sličica)

4 dijafilma (220 sličica)  
*Objašnjenje: Dijafilmovi se sastoje od ... sličica.*

2 sv. (328 str.)  
*Objašnjenje: Svesci se sastoje od 153 i 175 stranica.*

**5.2.3   Opseg tiskanih i rukopisnih svezaka**Za tiskanu i rukopisnu građu u svescima opseg se iskazuje brojem svezaka. Sastavnice se iskazuju brojem stranica (kad su listovi numerirani s obje strane), listova (kad su listovi numerirani samo na jednoj strani), stupaca, araka itd.  
  
Svesci se označavaju kraticom *sv*. Stranice se označavaju kraticom *str*. (vidi Dodatak ...).  
  
Za tiskanu i rukopisnu građu u jednom dijelu broj svezaka se izostavlja. Kao opseg navodi se broj stranica (listova, stupaca itd.). Za pojedinosti vidi 5.2.3.1 Paginacija jedinice građe u jednom dijelu.  
  
**5.2.3.1   Paginacija jedinice građe u jednom dijelu**Za jedinicu građe u jednom dijelu izostavlja se podatak o broju svezaka. Navodi se broj stranica, listova, stupaca itd. bez okrugle zagrade. Iznimka je jedinica građe koja sadržava više od tri istovrsno numerirana niza stranica (vidi dolje).  
  
Kad je broj stranica ili listova **numeriran,** preuzima se broj posljednje numerirane stranice ili lista. Vidi i 5.2.3.4 Nepotpuna ili netočna paginacija.  
  
Kad su stranice ili listovi umjesto brojkama označeni slovima, preuzima se prvo i posljednje slovo, a prethodi im riječ ili kratica koja označuje stranice ili listove.  
  
Kad su stranice ili listovi umjesto brojkama označeni posebnim znakovima, riječima itd., navodi se ukupan zbroj stranica ili listova u uglatoj zagradi, a prethodi im riječ ili kratica koja označuje stranice ili listove.  
  
Za pojedinosti o načinu navođenja numeriranih stupaca vidi 5.2.3.1.1 Paginacija stare knjige u jednom dijelu.

**Primjeri**

69 str.  
Str. a-g

Kad jedinica građe sadržava **više istovrsno numeriranih nizova** stranica, listova, stupaca itd., postupa se na jedan od sljedećih načina:

* kad jedinica građe sadržava tri ili manje od tri istovrsno numerirana niza (koji mogu biti i u kombinaciji s jednim ili više većih nenumeriranih nizova), nizovi se zbroje i njihov se zbroj navede uz izraz *s različitom paginacijom*;
* kad jedinica građe sadržava više od tri istovrsno numerirana niza (koji mogu biti i u kombinaciji s jednim ili više većih nenumeriranih nizova), opseg se navodi kao *1 sv.* iza kojega slijedi izraz *različita paginacija* u okrugloj zagradi.

**Primjeri**

472 str. s različitom paginacijom  
*Objašnjenje: Odnosi se na svezak s 2 numerirana niza od 360 i 112 stranica.*  
  
1 sv. (različita paginacija)  
*Objašnjenje: Odnosi se na svezak sa 7 numeriranih nizova od 148, 153, 99, 200, 210, 90 i 150 stranica.*

Kad jedinica građe sadržava **više raznovrsno numeriranih nizova** (npr. stranica i listova, stranica označenih brojkama i slovima, stranica označenih arapskim i rimskim brojkama itd.), nizovi se preuzimaju u obliku i redoslijedu u kojemu se javljaju na jedinici građe. Potrebno je označiti na koju se vrstu sastavnice niz odnosi (list, stranica, stupac itd.).

**Primjeri**

XX, 676 str.  
VII, 130, XL str.  
96 str., 29 listova  
XII listova, 302 str., III lista  
25 str., 152 stupca  
Str. a-g, 215 str.

Kad se sljedeći niz nastavlja na brojčane ili slovne oznake prethodnog niza, navode se prva i posljednja brojka ili slovo sljedećeg niza.  
**Iznimka:** Kad se numeracija arapskim brojkama nastavlja na numeraciju rimskim brojkama, numeracija cijelog niza navodi se arapskim brojkama.  
  
Za pojedinosti o navođenju arapske i rimske numeracije u kataložnom opisu stare knjige vidi 5.2.3.1.1 Paginacija stare knjige u jednom dijelu.

**Primjeri**

320 stupaca, str. 321-400  
*Objašnjenje: Niz stranica numeriranih arapskim brojkama nastavlja se na niz stupaca numeriranih arapskim brojkama.*  
278 str.  
*Objašnjenje: Prvi niz stranica numeriran je rimskim brojkama I-X, a na njega se nastavlja niz stranica numeriranih arapskim brojkama 11-278.*

Kad su stranice, listovi, stupci itd. numerirani kao **dio većeg niza** (npr. u posebnim otiscima), navodi se broj prve i zadnje stranice, lista, stupca itd.

**Primjeri**

Str. 713-797  
Listovi 51-63

Kad su stranice, listovi, stupci itd. numerirani i **posebno i kao dio većeg niza**, navodi se posebna numeracija. Numeracija većeg niza navodi se u napomeni (vidi 5.3 Napomena o opsegu).

**Primjeri**

16 str.  
Objašnjenje: Stranice su numerirane 1-16 i 522-537.

Kad jedinica građe sadržava **umetke** (npr. stranice ili listove s tablama, zemljopisnim kartama itd.) koji nisu uključeni u numeraciju glavnog niza, njihov se broj navodi iza numeriranog niza ili nizova, bez obzira nalaze li se umeci zajedno ili su raspoređeni unutar jedinice građe.  
  
Kad umeci nisu numerirani, njihov se broj navodi u uglatoj zagradi.

**Primjeri**

287 str., 11 listova s planovima i zemljopisnim kartama

294 str., XX str. s tablama  
172 str., [14] listova sa statističkim tablicama  
XLII, 420 str., [10] listova s tablama, [4] str. s tablama

**Nenumerirani** niz stranica, listova, stupaca itd. navodi se u sljedećim slučajevima:

* kad tvori čitavu jedinicu građe ili njezin znatan dio;
* kad se odnosi na umetke koji se smatraju značajnima za korisnike kataloga (vidi dolje);
* kad sadrži predgovor, bibliografiju, kazalo ili drugi sadržaj koji se navodi u kataložnom opisu (vidi ...);
* u kataložnom opisu stare knjige (vidi 5.2.3.1.1 Paginacija stare knjige u jednom dijelu).

Ukupan zbroj nenumeriranih stranica, listova, stupaca itd. navodi se arapskim brojkama u uglatoj zagradi.  
  
Kad se ukupan zbroj stranica, listova, stupaca itd. ne može točno utvrditi, navodi se riječ *ca* (bez točke)ispred približnog ukupnog zbroja.

**Primjeri**

[17] str.

[8], 319 str.  
*Objašnjenje: Na nenumeriranim stranicama nalazi se bibliografija na koju se upućuje u Napomeni o...*

ca 90 listova

**5.2.3.1.1   Paginacija stare knjige u jednom dijelu**Kad jedinica građe sadržava numerirane **stupce** umjesto stranica, postupa se na jedan od sljedećih načina:

* ukupan broj stranica ili listova navodi se u uglatoj zagradi iza broja stupaca;
* ukupan broj stranica ili listova navodi se u napomeni (vidi 5.3 Napomena o opsegu).

Kad se u kataložnom opisu navodi broj stupaca, a na stranici se nalaze više od dva stupca, ta se činjenica bilježi u napomeni (vidi 5.3 Napomena o opsegu).

**Primjeri**

840 stupaca na [420] str.

Kad jedinica građe sadržava **nizove numerirane rimskim i arapskim brojkama**, a numeracija arapskim brojkama nastavlja se na numeraciju rimskim brojkama, postupa se na jedan od sljedećih načina:

* numeracija cijelog niza navodi se arapskim brojkama (vidi 5.2.3.1 Paginacija jedinice građe u jednom dijelu);
* navodi se i arapska i rimska numeracija nizova.   
    
  Kad je jedan niz značajno veći od drugoga, može se navesti opseg većeg niza iza kojeg slijedi izraz *i različite druge paginacije.*

**Primjeri**

328 str.  
XVI str., str. 17-328

Kad jedinica građe sadržava **umetke** (npr. stranice ili listove s tablama, zemljopisnim kartama itd.) koji su uključeni u numeraciju stranica ili listova, to se može navesti u napomeni (vidi 5.3 Napomena o opsegu).  
  
**Nenumerirane** stranice, listovi, stupci itd. koji čine dio jedinice građe kako je objavljena, a ne računaju se kao dio niza paginacije, uključujući i prazne stranice ili listove, navode se u kataložnom opisu. Njihov se broj navodi arapskim brojkama u uglatoj zagradi redoslijedom kojim se javljaju na jedinici građe.  
  
Kad se bilo koja nenumerirana stranica, list, stupac itd. nalazi unutar numeriranog niza, navode se prve i posljednje stranice, listovi, stupci itd. numeriranih nizova.  
  
Nenumerirane stranice na početku niza prešutno se uračunavaju.  
  
Podatak o praznim listovima navodi se u okrugloj zagradi iza podataka o opsegu kada takvi listovi čine dio svežnjića jedinice građe. Samo prazni listovi koji su opaženi u postojećim primjercima uključuju se u kataložni opis.

**Primjeri**

[2], 147 listova  
*Objašnjenje: Nizu listova numeriranih 1-147 prethode dva nenumerirana lista*.  
  
[8], 228, [4] str.  
*Objašnjenje: Nizu stranica numeriranih 1-228 prethodi osam nenumeriranih stranica, a na kraju niza nalaze se još četiri nenumerirane stranice*.  
  
1-200, [8], 201-232 str.  
*Objašnjenje: Unutar niza stranica numeriranih 1-232 nalazi se osam nenumeriranih stranica.*  
  
328 str.  
*Objašnjenje: Svezak se sastoji od osam nenumeriranih stranica i 320 stranica numeriranih 9-328.*  
IV, [100] str. (str. 99-100 prazne)  
*Objašnjenje: Svezak se sastoji od stranica numeriranih I-IV, 100 nenumeriranih stranica i zadnjeg praznog lista*.

Kad se potpuni broj stranica (listova, stupaca itd.) jedinice građe ne može utvrditi, navodi se **paginacija nepotpunih primjeraka**. Ispred ili iza utvrđenog broja stranica (listova, stupaca itd.) navodi se odgovarajući naziv sastavnice (*str*., *listova* itd.) i simbol plus. Objašnjenje, uključujući procjenu opsega potpunog primjerka, može se navesti u napomeni (vidi 5.3 Napomena o opsegu).

**Primjeri**

200 + str.  
*Objašnjenje: Nedostaju stranice iza str. 200.*   
  
Str. + 41-152  
*Objašnjenje: Nedostaju stranice ispred str. 41.*

Kad cijela jedinica građe nije numerirana, može se navesti napomena o tipografskim signaturama kad se smatra značajnom za korisnike kataloga (vidi 5.3 Napomena o opsegu).  
  
**5.2.3.2   Paginacija višedijelne jedinice građe**   
Kad se jedinica građe sastoji od više svezaka, broj stranica, listova, stupaca itd. može se navesti kad se smatra značajnim za korisnike kataloga.

Kad se jedinica građe sastoji od svezaka s **neprekinutom numeracijom** stranica, listova, stupaca itd. njihov se broj navodi u okrugloj zagradi iza broja svezaka.  
  
Kad samo prvi svezak ima odvojeno numerirani niz preliminarnih stranica koji prethodi neprekinutoj numeraciji glavnog niza, navodi se numeracija preliminarnog i glavnog niza.

**Primjeri**

3 sv. (XX, 804 str.)

Kad svaki svezak ima odvojeno numerirani niz preliminarnih stranica koji prethodi neprekinutoj numeraciji glavnog niza, zbroj tih nizova navodi se u uglatoj zagradi.

**Primjeri**

4 sv. ([35], 483 str.)

Kad se jedinica građe sastoji od svezaka s **pojedinačnom numeracijom**, ukupan zbroj stranica, listova, stupaca itd. navodi se u okrugloj zagradi uz broj svezaka. Opseg pojedinačnih svezaka može se navesti i u zasebnom kataložnom opisu.  
  
Kad se numeracija stranica, listova, stupaca itd. ne navodi u kataložnom opisu, ali jedinica građe sadržava **umetke** (stranice ili listove s tablama, zemljopisnim kartama itd.) koji se smatraju značajnima za korisnike kataloga, njihov se broj i naziv može navesti u okrugloj zagradi iza broja svezaka.

**Primjeri**

4 sv. (18 listova s tablama)

**5.2.3.2.1   Paginacija višedijelne stare knjige**

Kad se jedinica građe sastoji od više svezaka, a svaki svezak ima odvojeno numerirani niz preliminarnih stranica, listova, stupaca itd. koji prethode neprekinutoj numeraciji glavnog niza, cijeli se niz može navesti u napomeni (vidi 5.3 Napomena o opsegu).  
  
**5.2.3.3   Paginacija jedinice građe u snopićima ili uvezu sa slobodnim listovima**  
Kad je jedinica građe objavljena u snopićima s namjerom da bude uvezana u jedan ili više svezaka, navodi se broj svezaka i/ili stranica, listova itd. koji odgovara njezinu konačnom obliku. Podatak da je jedinica građe izdavana u snopićima navodi se u napomeni (vidi 5.3 Napomena o opsegu).  
  
Kad jedinica građe ima uvez sa slobodnim listovima, podatku o opsegu dodaje se izraz *sa slobodnim listovima* u okrugloj zagradi.

**Primjeri**

3 sv. (sa slobodnim listovima)

**5.2.3.4   Nepotpuna ili netočna paginacija**  
Kad je broj zadnje numerirane stranice, lista, stupca itd. u nizu pogrešan, preuzima se onako kako se javlja na jedinici građe. Ispravan broj navodi se u uglatoj zagradi, a prethodi mu kratica *i. e*.  
  
Objašnjenje ispravka može se navesti u napomeni (vidi 5.3 Napomena o opsegu) kad se smatra značajnim za korisnike kataloga.

**Primjeri**

390 [i. e. 386] listova  
XX, 689 [i. e. 986] str.

**5.2.4   Opseg materijalnih nositelja pokretnih i nepokretnih slika**Opseg pokretnih i nepokretnih slika za čiju je uporabu potreban uređaj (projektor, stereograf, mikroskop itd.) iskazuje se brojem filmskih kolutova, dijafilmova, prozirnica, dijapozitiva, videokaseta i drugih odgovarajućih materijalnih nositelja. Sastavnice se iskazuju brojem sličica.  
  
Kad je broj sličica **numeriran,** preuzima se broj posljednje numerirane sličice. Kad jedinica građe sadržava više numeriranih nizova, navodi se broj posljednje sličice svakog numeriranog niza, bez obzira obuhvaća li zbroj i neki nenumerirani niz (npr. naslovne, završne i umetnute sličice bez sadržaja).   
  
Kad broj sličica **nije numeriran**, navodi se ukupan zbroj sličica bez uglate zagrade.

**Primjeri**

24 dijapozitiva  
4 dijafilma (220 sličica)  
2 filmska koluta  
1 kolut videovrpce

Za sličice u parovima navodi se broj parova iza kojega slijedi izraz *x 2 sličice*.

**Primjeri**

1 kolut stereografa (7 x 2 sličice)  
1 dijafilm (6 x 2 sličice)

Obilježja sličica dijafilma bilježe se i kad se u kataložnom opisu ne navodi podatak o njihovu broju. Iza broja dijafilmova navodi se izraz *...*.

**Primjeri**  
3 dijafilma (...)

Kod skupova višeslojnih prozirnica u okrugloj se zagradi bilježi postojanje slojeva, ali se njihov broj može izostaviti.

**Primjeri**

12 prozirnica (sa slojevima)

**5.2.5   Opseg elektroničkih materijalnih nositelja**Za elektroničke nositelje opseg se iskazuje brojem računalnih vrpca, diskova, memorijskih štapića i drugih odgovarajućih nositelja, uključujući nositelje kojima se pristupa daljinski pomoću poslužitelja. Broj i vrsta datoteka mogu se navesti kad se smatraju značajnima za korisnike kataloga.

Za tekst u elektroničkom obliku koji ima numerirane stranice vidi 5.2.3 Opseg tiskanih i rukopisnih svezaka.  
  
Za integrirajuću mrežnu građu kao opseg navodi se izraz *1 online jedinica građe*. Broj i vrsta datoteka mogu se zabilježiti u okrugloj zagradi kad se smatraju značajnima za korisnike kataloga.

**Primjeri**

3 diskete  
2 CD-a (15 datoteka)  
1 online jedinica građe (74 str.)  
1 online jedinica građe (3 zvučne datoteke, 1 video datoteka)

**5.3   Napomena o opsegu**Napomena o opsegu je je izraz ili tekst koji označava pojedinosti o opsegu jedinice građe.  
  
**Cilj:** Pružiti dodatne informacije o opsegu jedinice građe koje se smatraju značajnima za korisnike kataloga.  
  
**5.3.1   Izvor podataka za napomenu o opsegu**   
Izvor podataka je jedinica građe.  
Za serijsku jedinicu građe izvor podataka su svi sveščići ili dijelovi.  
  
**5.3.2   Način navođenja napomene o opsegu**  
Navodi se izraz ili tekst koji označava pojedinosti o opsegu jedinice građe.  
Za opća načela oblikovanja teksta napomene vidi A 9.3 Slobodno oblikovani tekst.

**Primjeri**

Tiskano u 6 dijelova koji se spajaju u cjelinu.  
  
Izlazilo u snopićima

Svesci numerirani 1, 2A, 2B, 2C, 3  
*Objašnjenje: Kao opseg navedeno je 5 sv., što ne odgovara numeraciji posljednjeg sveska*.

Sadrži 8 bibliografskih svezaka.  
*Objašnjenje: Osam bibliografskih svezaka sadržano je u pet fizičkih svezaka. Kao opseg navedeno je 5 sv.*  
  
Listovi tiskani s obje strane.  
*Objašnjenje: Samo jedna strana lista je numerirana.*  
  
Poleđine listova prazne.  
*Objašnjenje: Listovi su obostrano numerirani.*  
  
Stranice također numerirane 522-537  
*Objašnjenje: Stranice su numerirane zasebno i kao dio većeg niza*.  
  
12 listova s tablama uključenih u paginaciju  
*Objašnjenje: Odnosi se na staru knjigu*.  
  
Broj 211 je izostavljen iz paginacije.  
  
3 stupca po stranici

**5.4 Dimenzije**

Dimenzije su izraz koji označava veličinu jedinice građe ili dijela jedinice građe.  
  
**Opseg:** Uključuje visinu, širinu, dubinu, promjer, opseg i druge veličine svojstvene jedinici građe koja se opisuje.  
  
**Cilj:**

* omogućiti korisnicima da razumiju izgled jedinice građe i njezinih dijelova;
* omogućiti korisnicima da odaberu jednu ili više jedinica građe koje smatraju najprikladnijima s obzirom na dimenzije.

**Napomena:** Vidi i 5.5 Napomena o dimenzijama, 5.13 Bibliografski format.  
  
**5.4.1   Izvor podataka o dimenzijama**  
Izvor podataka je jedinica građe.  
Za serijske jedinice građe izvor podataka su svi sveščići ili dijelovi.  
  
**5.4.2   Način navođenja dimenzija**  
U kataložnom opisu navodi se vrsta dimenzija jedinice građe ili dijela jedinice građe koja se smatraju značajnom za korisnike kataloga.  
  
Podatak o dimenzijama sastoji se od brojčanog podatka i odgovarajuće standardne mjerne jedinice. Iza brojčanog podatka i mjerne jedinice bilježi se u okrugloj zagradi izraz koji označava vrstu dimenzije. Kad takav podatak nije zabilježen, smatra se da su dimenzije navedene redoslijedom visina x širina x dubina, ako Pravilnikom nije drugačije utvrđeno.  
  
Dimenzije se mogu zaokružiti do iduće pune mjerne jedinice.

**Primjeri**  
18 cm  
11.6 cm (promjer)  
23.5 x 16 cm  
40.5 x 20.5 x 8 cm

Ako nije drugačije naznačeno, podatak o dimenzijama odnosi se na jedinicu građe bez popratnih dijelova poput okvira, spremnice, postolja itd. Za jedinicu građe koja se opisuje u spremnici (npr. stolna društvena igra čije se sastavnice nalaze u kutiji, preparat koji se nalazi u posudi, diorama itd.) vidi 5.4.3 Dimenzije jedinice građe u spremnici.  
  
Kad se u kataložnom opisu navode dimenzije različitih dijelova jedinice građe, uključujući popratne dijelove (npr. dimenzije slike s okvirom i bez okvira), iza svakog se podatka o dimenzijama u okrugloj zagradi navodi dio ili dijelovi na koje se podatak odnosi. Vidi i 5.4.2.1 Dimenzije skupne jedinice građe i 5.4.2.2 Dimenzije sastavnica.

**Primjeri**

14.2 x 18.6 cm (paspartu)  
10.1 x 13.6 cm (fotografija)  
  
14 cm (promjer dna)  
32 cm (promjer otvora)

**5.4.2.1   Dimenzije skupnih jedinica građe**

Kad se jedinica građe sastoji od **više jedinica jednakih dimenzija**, navode se dimenzije pojedinačne jedinice.

**Primjeri**

0.2 mm (promjer)  
*Objašnjenje: Jedinica građe sastoji se od 25 perli jednakog promjera koje predstavljaju fragmente ogrlice*.   
  
5 x 1.5 cm  
*Objašnjenje: Odnosi se na par jednakih naušnica*.

Kad se jedinica građe sastoji od **više jedinica različitih dimenzija**, postupa se na jedan od sljedećih načina:

* kad se za pojedinačne jedinice izrađuje zaseban kataložni opis, njihove se dimenzije navode u zasebnom opisu, dok se u opisu cjeline izostavljaju;
* kad se za pojedinačne jedinice ne izrađuje zaseban kataložni opis, navode se dimenzije najveće jedinice iza čega slijedi izraz *ili manje*, a dimenzije svih jedinica mogu se navesti u napomeni (vidi 5.5 Napomena o dimenzijama) kad se smatraju značajnima za korisnike kataloga.

**Primjeri**

50 x 90 cm ili manje  
*Objašnjenje: Odnosi se na zemljopisnu kartu objavljenu na više listova različitih dimenzija*.

Kad se promijene dimenzije jedinica **neomeđene građe ili višedijelne omeđene građe**, a sve su jedinice dostupne, mogu se navesti manja ili najmanja i veća ili najveća dimenzija, odvojene crticom.

**Primjeri**

20-27 cm

**5.4.2.2   Dimenzije sastavnica**

Dimenzije sastavnica navode se u kataložnom opisu kad se smatraju značajnima za korisnike kataloga. Iza podatka o dimenzijama u okrugloj se zagradi navodi vrsta dimenzije i/ili dio ili dijelovi na koje se podatak odnosi.  
  
Kad se sastavnice **ne mogu točno imenovati** navode se opisno ili pod odgovarajućim rednim brojem.

**Primjeri**

53 cm (dužina cijevi)  
22 cm (dužina četke u okviru)  
7 cm (promjer četke)  
14 cm (dužina bakelitne sapnice)  
27 cm (dužina metalne sapnice)  
*Objašnjenje: Odnosi se na dijelove usisivača.*  
  
17 x 14 cm (ulomak 1)  
23 x 17.5 cm (ulomak 2)  
*Objašnjenje: Odnosi se na ulomke keramičke posude*.

**5.4.3   Dimenzije jedinice građe u spremnici**Za jedinicu građe koja se opisuje u spremnici (npr. stolna društvena igra čije se sastavnice nalaze u kutiji, preparat koji se nalazi u posudi, diorama itd.) navode se dimenzije spremnice iza kojih u okrugloj zagradi slijedi izraz *u spremnici.*   
  
Dimenzije same jedinice građe i/ili njezinih dijelova mogu se navesti kad se smatraju značajnima za korisnike kataloga.

**Primjeri**

12 x 30 cm (u spremnici)

**5.4.4   Dimenzije tiskanih i rukopisnih svezaka**  
Za tiskane ili rukopisne sveske navodi se visina sveska u centimetrima mjerena uz hrbat.  
Visina se zaokružuje na idući puni centimetar.

**Primjeri**

20 cm  
18 cm

Kad je oblik sveska ili svezaka **neuobičajen** (npr. širina je veća od visine, knjižni blok je obrezan u posebnom obliku itd.), visina se mjeri na mjestu gdje je omot najviši. Druge dimenzije (npr. širina) mogu se navesti iza podatka o visini.

Oblik sveska može se opisati u napomeni (vidi 5.5 Napomena o dimenzijama).

**Primjeri**

21 x 30 cm

**5.4.4.1   Dimenzije stare knjige**Kad je kod stare knjige moguće utvrditi da je primjerak koji se opisuje u standardnom nakladničkom uvezu ili nakladničkom zaštitnom ovitku, uz visinu omota mjerenu uz hrbat ili visinu neuvezane jedinice građe može se, odvojena zarezom, navesti riječ *nakladnički uvez* ili *nakladnički zaštitni ovitak*.  
  
U ostalim se slučajevima dimenzije smatraju posebnim podatkom o primjerku (vidi ...).

**Primjeri**

14 cm, nakladnički uvez

**5.4.5   Dimenzije materijalnih nositelja nepokretnih slika**   
Dimenzije nepokretnih slika (crteža, plakata, razglednica, fotografija itd.) na slobodnim listovima i drugim materijalnim nositeljima (platno, staklo, drvena ploča, dijapozitivi, prozirnice itd.) navode se u centimetrima redoslijedom visina x širina.  
**Iznimka:** Dimenzije grafičkih listova i plakata navode se u milimetrima.

**Primjeri**

48 x 30 cm  
23.5 x 16 cm

Za materijalne nositelje **kružnog oblika** navodi se promjer u centimetrima iza kojega slijedi riječ *promjer* u okrugloj zagradi.  
  
Za materijalne nositelje **ovalnog oblika** navodi se duljina vertikalne osi u centimetrima iza koje slijedi riječ *ovalno* u okrugloj zagradi.  
  
Za jedinice građe **nepravilnog oblika** navode se najveće vrijednosti dimenzija. Oblik se može opisati u napomeni (vidi 5.5 Napomena o dimenzijama).

**Primjeri**

Primjeri

Dodatne dimenzije, kao što su dimenzije presavijenog lista, dimenzije pojedinačnih listova koji se opisuju kao cjelina ili dimenzije pojedinačnih listova objedinjenih na istoj podlozi, mogu se navesti. Potrebno je jasno naznačiti na koji se dio ili oblik odnosi navedeni podatak.

**Primjeri**

102 x 65 cm  
15 x 25 cm (presavijeno)

Kad postoji značajna razlika između dimenzija materijalnog nositelja i dimenzija površine pokrivene tiskom, crtežom itd., dimenzije površine mogu se navesti u napomeni (vidi 5.5 Napomena o dimenzijama).

**5.4.5.1   Dimenzije geografskih karata na slobodnim listovima**Za geografske karte na slobodnim listovima navode se dimenzije unutarnjeg okvira karte, ako nije drugačije naznačeno. Kad unutarnjih okvira karte nema, navode se dimenzije onog dijela jedinice građe koji sadrži geografske pojedinosti.    
  
**5.4.6   Dimenzije audio, video i elektroničkih materijalnih nositelja**   
Za jedinice građe koje zahtijevaju uporabu uređaja navode se dimenzije same jedinice građe, neovisno o dimenzijama spremnice (npr. omota gramofonske ploče ili kutije optičkog diska).  
  
Za materijalne nositelje **kružnog ili valjkastog oblika** (optički diskovi, filmske role, kolutovi s magnetskom vrpcom itd.) navodi se promjer u centimetrima.  
  
Za gramofonske ploče i optičke diskove standardnih dimenzija (vidi Dodatak ...) podatak o dimenzijama se izostavlja.  
  
Za gramofonske ploče i optičke diskove koji nemaju kružni oblik navodi se promjer svirajuće površine. Oblik jedinice građe i podatak koji se odnosi na vanjske dimenzije mogu se objasniti u napomeni (vidi 5.5 Napomena o dimenzijama).

**Primjeri**

Primjer

Za jedinice građe čiji je sadržaj pohranjen na **filmskoj ili magnetnoj vrpci** širina vrpce u milimetrima navodi se, odvojena zarezom, iza podatka o dimenzijama koluta, role, kartridža itd. Podatku o širini vrpce prethodi riječ *vrpca*.

**Primjeri**

12.7 cm, vrpca 6 mm  
*Objašnjenje: Odnosi se na kolut magnetofonske vrpce.*

Za **kartridže i kasete** navode se dimenzije u centimetrima redoslijedom širina x visina x dubina.  
  
Za kartridže i kasete standardnih dimenzija (vidi Dodatak ...) podatak o dimenzijama se izostavlja.

**Primjeri**

Primjer

Za računalne kartice i diskete navode se dimenzije u centimetrima redoslijedom širina x visina.  
Za čipove se navodi visina prednje strane kućišta.

**5.4.7   Dimenzije mikrofilmova i mikrofiševa**  
Za mikrofilm se navodi širina vrpce u milimetrima.

**Primjeri**

35 mm

Za mikrofiš se navode dimenzije u centimetrima redoslijedom visina x širina.  
  
**5.4.8   Dimenzije trodimenzionalnih objekata**  
Za trodimenzionalni objekt navode se dimenzije koje se smatraju značajnima za korisnike kataloga. Iza podatka o dimenzijama bilježi se u okrugloj zagradi izraz koji označava vrstu dimenzije i/ili dio ili dijelove na koje se podatak o dimenzijama odnosi. Kad takav izraz nije zabilježen, smatra se da su dimenzije navedene redoslijedom visina x širina x dubina.  
  
Za jedinicu građe **nepravilnog oblika** navode se najveće dimenzije.  
  
Za jedinicu građe koja se opisuje u spremnici (kutiji, vitrini itd.) navode se dimenzije spremnice. Za pojedinosti vidi 5.4.3 Dimenzije jedinice građe u spremnici.

**Primjeri**

12.5 cm (visina)

23 cm (promjer otvora)  
0.6 cm (debljina stijenke)  
*Objašnjenje: Odnosi se na keramičku posudu*.

3.4 cm (visina)  
*Objašnjenje: Odnosi se na naušnice*.  
  
5 x 1.5 cm  
*Objašnjenje: Odnosi se na naušnice*.  
  
105 x 52 x 46 cm  
*Objašnjenje: Odnosi se na stolac*.

**5.4.9   Izostavljanje dimenzija**  
U bibliografskom opisu podatak o dimenzijama može se izostaviti:

* za građu standardnih dimenzija (vidi Dodatak ...);
* za građu vrlo složenih dimenzija.

Složene dimenzije mogu se objasniti u napomeni (vidi 5.5 Napomena o dimenzijama) kad se to smatra značajnim za korisnike kataloga.  
  
**5.5   Napomena o dimenzijama**Napomena o dimenzijama je izraz ili tekst koji označava pojedinosti o veličini jedinice građe.  
  
**Opseg:** Uključuje pojedinosti o obliku jedinice građe koje objašnjavaju ili dopunjuju podatak o veličini.  
  
**Cilj:** Pružiti dodatne informacije o veličini jedinice građe koje se smatraju značajnima za korisnike kataloga.  
  
**5.5.1   Izvor podataka za napomenu o dimenzijama**  
Izvor podataka je jedinica građe.  
Za serijske jedinice građe izvor podataka su svi sveščići ili dijelovi.  
  
**5.5.2   Način navođenja napomene o dimenzijama**  
Navodi se izraz ili tekst koji označava pojedinosti o veličini jedinice građe i/ili pojedinosti o obliku jedinice građe koje dopunjuju ili objašnjavaju podatak o veličini.  
  
Za opća načela oblikovanja teksta napomene vidi A 9.3 Slobodno oblikovani tekst.

**Primjeri**

Format plakata nije pravilan, odsječeni su gornji lijevi i donji desni ugao.  
  
Površina pokrivena tiskom 30 × 46 cm  
  
Ploča otisnuta u obliku božićnog drvca.  
*Objašnjenje: Odnosi se na gramofonsku ploču.*  
  
Knjižni blok obrezan u obliku rukavice.  
  
Mjere listova: 50 x 90 cm, 24 x 46 cm, 16 x 28 cm  
*Objašnjenje: Odnosi se na zemljopisnu kartu objavljenu na više listova različitih dimenzija. U elementu Dimenzije navedeno je* 50 x 90 cm ili manje*.*  
  
Veličina 38  
*Objašnjenje: Odnosi se na cipele veličine 38 prema standardnim mjerama ženske obuće u Europi.*

**5.6   Težina**Težina je izraz koji označava …

**Cilj:** …  
  
**5.6.1   Izvor podataka o težini**  
Izvor podataka je jedinica građe.  
  
**5.6.2**   **Način navođenja težine**  
Navodi se brojčani podatak i odgovarajuća standardna mjerna jedinica.    
  
Težina se može zaokružiti do iduće pune mjerne jedinice.  
  
Kad se u kataložnom opisu navodi težina pojedinog dijela jedinice građe, dio ili dijelovi na koje se podatak odnosi navode se u okrugloj zagradi iza podatka o težini.

**Primjeri**

97 g  
1.3 kg (postolje)

**5.7  Materijal**Materijal je izraz koji označava fizikalnu ili kemijsku tvar od koje se sastoji jedinica građe ili dio jedinice građe.  
  
**Opseg:** Obuhvaća podvrste 5.8 Materijal podloge i 5.9 Materijal nanosa.  
  
**Cilj:**

* omogućiti korisnicima da razumiju izgled jedinice građe;
* omogućiti korisnicima da razumiju povijesni, kulturni i tehnološki kontekst nastanka jedinice građe;
* osigurati uvjete za zaštitu, pohranu, dostupnost i izlaganje jedinice građe.

**5.7.1   Izvor podataka o materijalu**  
Izvor podataka je jedinica građe.  
  
**5.7.2   Način navođenja materijala**  
Navodi se riječ ili izraz koji označava naziv materijala od kojega se sastoji jedinica građe ili dio jedinice građe, uključujući komercijalne nazive i robne marke materijala.  
  
Preporučuje se uporaba nadziranog rječnika.

**Primjeri**

drvo  
mahagonijev furnir  
jelenja koža  
keramika  
posrebrena mjed  
guma  
vinil  
Agfacolor

**5.8   Materijal podloge**Materijal podloge je izraz koji označava tvar od koje se sastoji temeljna fizička podloga jedinice građe.  
  
**Cilj:**

* omogućiti korisnicima da razumiju izgled jedinice građe;
* omogućiti korisnicima da razumiju povijesni, kulturni i tehnološki kontekst nastanka jedinice građe;
* osigurati uvjete za zaštitu, pohranu, dostupnost i izlaganje jedinice građe.

**5.8.1   Izvor podataka o materijalu podloge**Izvor podataka je jedinica građe.  
  
**5.8.2   Način navođenja materijala podloge**  
Navodi se riječ ili izraz koji označava naziv materijala od kojega se sastoji temeljna fizička podloga jedinice građe, uključujući komercijalne nazive i robne marke materijala.  
  
Preporučuje se uporaba nadziranog rječnika.

**Primjeri**

papir  
paus papir

papir 300 g Fedrigoni Acquerello bianco  
karton  
til  
lan  
drvo  
triacetat

**5.9 Materijal nanosa**  
Materijal nanosa je izraz koji označava tvar koja je nanesena na temeljnu fizičku podlogu jedinice građe.  
  
**Cilj:**

* omogućiti korisnicima da razumiju izgled jedinice građe;
* omogućiti korisnicima da razumiju povijesni, kulturni i tehnološki kontekst nastanka jedinice građe;
* osigurati uvjete za zaštitu, pohranu, dostupnost i izlaganje jedinice građe.

**5.9.1   Izvor podataka o materijalu nanosa**  
Izvor podataka je jedinica građe.  
  
**5.9.2   Način navođenja materijala nanosa**  
Navodi se riječ ili izraz koji označava naziv materijala nanesenog na temeljnu fizičku podlogu jedinice građe, uključujući komercijalne nazive i robne marke materijala.  
  
Preporučuje se uporaba nadziranog rječnika.

**Primjeri**

tinta  
akril  
čipka  
  
svileni konac  
Agfacolor

**5.10   Tehnika**Tehnika je izraz koji označava postupak ili postupke primijenjene u oblikovanju, izradi i/ili proizvodnji jedinice građe ili njezinog dijela.  
  
**Cilj:**

* omogućiti korisnicima da razumiju izgled jedinice građe;
* omogućiti korisnicima da razumiju povijesni, kulturni i tehnološki kontekst nastanka jedinice građe;
* osigurati uvjete za zaštitu, pohranu, dostupnost i izlaganje jedinice građe.

**5.10.1   Izvor podataka o tehnici**Izvor podataka je jedinica građe.  
  
**5.10.2   Način navođenja tehnike**  
Navodi se riječ ili izraz koji označava tehniku.  
  
Preporučuje se uporaba nadziranog rječnika.

**Primjeri**

galvanizacija  
lijevanje  
svjetlotisak  
platinotipija  
drvorez

**5.11   Napomena o materijalu i tehnici**Napomena o materijalu i tehnici  je izraz ili tekst koji označava pojedinosti o materijalu od kojega se sastoji jedinica građe ili njezin dio te pojedinosti o tehnici oblikovanja, izrade i/ili proizvodnje jedinice građe ili njezinog dijela.  
  
**Opseg:** Obuhvaća pojedinosti o materijalu podloge i materijalu nanosa.  
  
**Cilj:** Pružiti dodatne informacije o materijalu i tehnici jedinice građe koje se smatraju značajnima za korisnike kataloga.

**5.11.1   Izvor podataka za napomenu o materijalu i tehnici**  
Izvor podataka je jedinica građe.

**5.11.2   Način navođenja napomene o materijalu i tehnici**Navodi se izraz ili tekst koji označava pojedinosti o materijalu i/ili tehnici jedinice građe ili njezinog dijela.   
  
Za opća načela oblikovanja teksta napomene vidi A 9.3 Slobodno oblikovani tekst.

**Primjeri**

Crtež perom na paus papiru, kaširan na pak-papiru

*Objašnjenje: U elementu Materijal nanosa navedeno je tinta. U elementu Materijal podloge navedeno je: paus papir, pak-papir.*

Žućkasta *guipure* čipka s podloženim svijetloplavim svilenim atlasom  
*Objašnjenje: Može se navesti i kao Napomena o boji*.  
  
Polikromirano i pozlaćeno drvo  
*Objašnjenje: Može se navesti i kao* *Napomena o boji*.

**5.12   Bibliografski format**  
Bibliografski format je izraz koji označava format knjižnog bloka nastao presavijanjem arka.  
  
**Cilj:** Omogućiti korisnicima da razumiju izgled jedinice građe.  
  
**5.12.1   Izvor podataka o bibliografskom formatu**  
Izvor podataka je jedinica građe.  
  
**5.12.2   Način navođenja bibliografskog formata**  
Bibliografski format jedinice opisa navodi se standardnom oznakom, npr. 1˚, 2˚ (folio), 4˚ (quarto), 8˚ (octavo) itd.  
  
Kad je svežnjić napravljen od polovice arka ili nekih drugih dijelova arka, ili kad je svežnjić sastavljen od više od jednog arka, to se može zabilježiti u okrugloj zagradi iza bibliografskog formata ili podatka o kolaciji.  
  
Kad su tiskani reci paralelni s dužom stranom papira, u okrugloj se zagradi iza bibliografskog formata može navesti riječ *poprečno*.  
  
Kad bibliografski format nije moguće utvrditi, navodi se procijenjeni format iza kojega se bilježi upitnik u okrugloj zagradi.  
  
**5.12.2.1   Bibliografski format višedijelnih jedinica građe**  
Kad pojedini svesci imaju različit format, svi se formati navode kad se smatraju značajnima za korisnike kataloga.  
  
**5.13   Izgled stranice**  
Izgled stranice je izraz ili tekst koji označava raspored teksta, slika i drugih oblika sadržaja na stranici ili listu sveska, slobodnom listu, računalnom zaslonu itd.  
  
**Cilj:**

* omogućiti korisnicima da razumiju izgled jedinice građe;
* omogućiti korisnicima da razumiju kulturni i povijesni kontekst nastanka jedinice građe.

**5.13.1   Izvor podataka o izgledu stranice**  
Izvor podataka je jedinica građe.  
Za serijsku jedinicu građe izvor podataka su svi sveščići ili dijelovi.  
  
**5.13.2   Način navođenja izgleda stranice**  
Navodi se izraz ili tekst koji označava pojedinosti o izgledu stranice.

**Primjeri**

Tiskano dvostupačno  
Tiskano obostrano  
Na naslovnici crni i crveni tisak  
Tekstovi pisani u stupcima, na marginama bilješke  
Redoslijed teksta na hrvatskom i talijanskom jeziku u stupcima naizmjeničan  
Tekst s interlinearnim glosama, uokviren komentarima  
Oba su teksta tiskana u međusobno obrnutim smjerovima  
Na recto strani tekst otisnut latinicom, a na verso strani ćirilicom

**5.14   Generacija**Generacija je izraz koji označava koliko je puta sadržaj jedinice građe prenijet s jednog materijalnog nositelja na drugi, istovrsni nositelj u svrhu umnožavanja.  
  
**Cilj:** Omogućiti korisnicima da razlikuju jedinice građe koje su nastale reprodukcijom izvornog zapisa.

**5.14.1   Izvor podataka o generaciji**Izvor podataka je jedinica građe.  
  
**5.14.2   Način navođenja generacije**  
Navodi se riječ ili izraz koja označava generaciju kojoj pripada jedinica građe.

**Primjeri**

arhivska matrica  
korisnička kopija  
zaštitna kopija

**5.15   Polaritet**Polaritet je izraz koji označava odnos boja i tonova slike i predmeta prikazanog na slici.  
  
**Cilj:**

* omogućiti korisnicima da razumiju izgled jedinice građe;
* omogućiti korisnicima da odaberu jednu ili više jedinica građe koje smatraju najprikladnijima s obzirom na polaritet.

**5.15.1   Izvor podataka o polaritetu**  
Izvor podataka je jedinica građe.

**5.15.2   Način navođenja polariteta**  
Navode se izrazi *pozitiv*, *negativ* ili *miješani polaritet*.  
  
**5.16   Položaj sličica**Položaj sličica je izraz koji označava horizontalni ili vertikalni položaj sličica na dijafilmu ili mikrofilmu.  
  
**Cilj:**

* omogućiti korisnicima da razumiju izgled jedinice građe;
* omogućiti korisnicima da odaberu jednu ili više jedinica građe koje smatraju najprikladnijima s obzirom na položaj sličica.

**5.16.1   Izvor podataka o položaju sličica**  
Izvor podataka je jedinica građe.  
  
**5.16.2   Način navođenja položaja sličica**Navode se izrazi *horizontalni položaj* ili *vertikalni položaj*.  
  
**5.17   Omjer smanjenja**  
Omjer smanjenja je izraz koji označava stupanj smanjenja sadržaja jedinice građe tijekom prijenosa u mikrooblik.  
  
**Cilj:**

* omogućiti korisnicima da razumiju izgled jedinice građe;
* omogućiti korisnicima da razlikuju jedinice građe koje prikazuju isti sadržaj u različitim omjerima i dimenzijama;
* omogućiti korisnicima da odaberu jednu ili više jedinica građe koje smatraju najprikladnijima s obzirom na izgled.

**5.17.1   Izvor podataka o omjeru smanjenja**  
Izvor podataka je jedinica građe.  
  
**5.17.2   Način navođenja omjera smanjenja**  
Omjer smanjenja izražava se odgovarajućom brojkom iza koje slijedi znak *x.*.

**Primjeri**

14x  
150x

Kad se omjer smanjenja ne može točno odrediti, koriste se izrazi:

* *malo smanjenje* (do 15x)
* *normalno smanjenje* (od 16x do 30x)
* *veliko smanjenje* (od 31x do 60x)
* *vrlo veliko smanjenje* (od 61x do 90x)
* *krajnje veliko smanjenje* (više od 91x).

**5.18   Video format**Video format je izraz koji označava standardni format za proizvodnju, pohranu, prijenos i prikaz analognog video sadržaja.  
  
**Cilj:**

* omogućiti korisnicima da razlikuju jedinice građe koje ostvaruju isti sadržaj na različitim medijima i uz pomoć različitih tehnologija, standarda i formata;
* omogućiti korisnicima da odaberu jednu ili više jedinica građe koje smatraju najprikladnijima s obzirom na tehnologiju, opremu, sustav itd. koji su potrebni za pristup sadržaju.

**5.18.1   Izvor podataka o video formatu**  
Izvor podataka je jedinica građe.  
  
**5.18.2   Način navođenja video formata**Navodi se naziv ili standardna oznaka video formata.

**Primjeri**

Betacam  
Quadruplex  
U-matic  
VHS

**5.19   Standard emitiranja**  
Standard emitiranja je izraz koji označava standard koji se koristi za prijenos analognog televizijskog signala prilikom emitiranja sadržaja jedinice građe.  
  
**Cilj:**

* omogućiti korisnicima da razlikuju jedinice građe koje ostvaruju isti sadržaj na različitim medijima i uz pomoć različitih tehnologija, standarda i formata;
* omogućiti korisnicima da odaberu jednu ili više jedinica građe koje smatraju najprikladnijima s obzirom na tehnologiju, opremu, sustav itd. koji su potrebni za pristup sadržaju.

**5.19.1   Izvor podataka o standardu emitiranja**

Izvor podataka je jedinica građe.  
  
**5.19.2   Način navođenja standarda emitiranja**  
Navodi se naziv ili standardna oznaka standarda emitiranja.

**Primjeri**

PAL  
NTSC

**5.20   Standard projekcije**Standard projekcije je izraz koji označava standard ili format proizvodnje i prikaza slika namijenjenih projiciranju.  
  
**Cilj:**

* omogućiti korisnicima da razlikuju jedinice građe koje ostvaruju isti sadržaj na različitim medijima i uz pomoć različitih tehnologija, standarda i formata;
* omogućiti korisnicima da odaberu jednu ili više jedinica građe koje smatraju najprikladnijima s obzirom na tehnologiju, opremu, sustav itd. koji su potrebni za pristup sadržaju.

**5.20.1   Izvor podataka o standardu projekcije**  
Izvor podataka je jedinica građe.  
  
**5.20.2   Način navođenja standarda projekcije**

Navodi se naziv ili standardna oznaka standarda projekcije.

**Primjeri**

Cinemascope  
Panavision  
IMAX 3D

**5.21   Format datoteke**Format datoteke je izraz koji označava standard za kodiranje, prijenos i pohranu digitalnih podataka.  
  
**Cilj:**

* omogućiti korisnicima da razlikuju jedinice građe koje ostvaruju isti sadržaj na različitim medijima i uz pomoć različitih tehnologija, standarda i formata;
* omogućiti korisnicima da odaberu jednu ili više jedinica građe koje smatraju najprikladnijima s obzirom na tehnologiju, opremu, sustav itd. koji su potrebni za pristup sadržaju.

**5.21.1   Izvor podataka o formatu datoteke**Izvor podataka je jedinica građe.  
  
**5.21.2   Način navođenja formata datoteke**  
Navodi se naziv ili standardna oznaka formata datoteke.

**Primjeri**

JPEG  
QuickTime  
MP4  
PDF  
EPUB

**5.22   Veličina datoteke**Veličina datoteke je izraz koji označava broj bajta digitalne jedinice građe.  
  
**Cilj:**

* omogućiti korisnicima da razumiju opseg jedinice građe;
* omogućiti korisnicima da odaberu jednu ili više jedinica građe koje smatraju najprikladnijima s obzirom na opseg.

**5.22.1   Izvor podataka o veličini datoteke**  
Izvor podataka je jedinica građe.  
  
**5.22.2   Način navođenja veličine datoteke**  
Navodi se broj odgovarajućih mjernih jedinica (kilobajta, megabajta, gigabajta itd.).

**Primjeri**

391 KB  
  
7.18 GB

**5.23   Razlučivost**  
Razlučivost je izraz koji označava stupanj oštrine digitalne slike izražen brojem piksela.  
  
**Cilj:**

* omogućiti korisnicima da razumiju izgled jedinice građe;
* omogućiti korisnicima da odaberu jednu ili više jedinica građe koje smatraju najprikladnijima s obzirom na izgled.

**5.23.1   Izvor podataka o razlučivosti**Izvor podataka je jedinica građe.  
  
**5.23.2   Način navođenja razlučivosti**Navodi se broj odgovarajućih jedinica (piksela, megapiksela itd.) redoslijedom širina x visina.  
  
**5.24   Vrsta kartografskih podataka**  
Vrsta kartografskih podataka je izraz koji označava metodu referenciranja i način digitalnog grafičkog prikaza geoprostornih obilježja nekog mjesta.  
  
**Cilj: …**  
  
**5.24.1   Izvor podataka o vrsti kartografskih podataka**  
Izvor podataka je jedinica građe.  
  
**5.24.2   Način navođenja vrste kartografskih podataka**  
Navodi se naziv odgovarajuće metode.

**Primjeri**

raster  
vektor  
točka

**5.25 Vrsta objekta**

Vrsta objekta je izraz koji označava vrstu točke, rastera i/ili vektora pomoću kojih se referenciraju i grafički prikazuju geoprostorna obilježja nekog mjesta.

**Cilj:** …

**5.25.1 Izvor podataka o vrsti objekta**

Izvor podataka je jedinica građe.

**5.25.2 Način navođenja vrste objekta**

Navodi se izraz koji označava vrstu objekta.

**Primjeri**

točka

crta

poligon

*Objašnjenje: Vrste objekata za vektorske kartografske podatke*.

piksel

*Objašnjenje: Vrsta objekta za rasterske kartografske podatke*.

**5.26 Zbir objekata**

Zbir objekata je izraz koji označava broj objekata korištenih za referenciranje i grafički prikaz geoprostornih obilježja nekog mjesta.

**Cilj:** …

**5.26.1 Izvor podataka o zbiru objekata**

Izvor podataka je jedinica građe.

**5.26.2 Način navođenja zbira objekata**

Za točkaste ili vektorske objekte navodi se zbir točaka ili vektora.

Za pravokutne rasterske prikaze navodi se broj redaka x broj stupaca u jednom rasteru.

Za pravokutne zapreminske rasterske objekte (voksele) navodi se broj voksela po vertikalnoj osi.

**Primjeri**

primjeri

**5.27 Način snimanja**

Način snimanja je izraz koji označava postupak bilježenja i reproduciranja zvuka, glazbe i izgovorene riječi.

Vidi i 5.28 Napomena o načinu snimanja.

**Cilj:**

* omogućiti korisnicima da razumiju povijesni, kulturni i tehnološki kontekst nastanka jedinice građe;
* omogućiti korisnicima da razlikuju jedinice građe koje ostvaruju isti sadržaj na različitim medijima i uz pomoć različitih tehnologija, standarda i formata;
* omogućiti korisnicima da odaberu jednu ili više jedinica građe koje smatraju najprikladnijima s obzirom na način snimanja.

**5.27.1 Izvor podataka o načinu snimanja**

Izvor podataka je jedinica građe.

**5.27.2 Način navođenja načina snimanja**

Navodi se izraz *analogno* ili *digitalno*.

**5.28 Napomena o načinu snimanja**

Napomena o načinu snimanja je izraz ili tekst koji označava pojedinosti o načinu snimanja.

**Cilj:** Pružiti dodatne informacije o načinu snimanja koje se smatraju značajnima za korisnike kataloga.

**5.28.1 Izvor podataka za napomenu o načinu snimanja**

Izvor podataka je bilo koji pouzdani izvor.

**5.28.2 Način navođenja napomene o načinu snimanja**

Navodi se izraz ili tekst koji označava pojedinosti o načinu snimanja.

Za opća načela oblikovanja teksta napomene vidi A 9.3 Slobodno oblikovani tekst.

**Primjeri**

Nastalo digitalizacijom analognog izvornika

*Objašnjenje: U elementu Način snimanja navedeno je* digitalno.

**5.29 Smjer brazde**

Smjer brazde je izraz koji označava smjer urezanih spiralnih brazdi na gramofonskoj ploči.

**Cilj:** …

**5.29.1 Izvor podataka o smjeru brazde**

Izvor podataka je jedinica građe.

**5.29.2 Uvjeti navođenja smjera brazde**

Podatak o smjeru brazde navodi se kad se razlikuje od industrijske norme (vidi Dodatak …).

**5.29.3 Način navođenja smjera brazde**

Navodi se izraz koji označava smjer brazde.

**5.30 Veličina brazde**

Veličina brazde je izraz koji označava veličinu urezanih spiralnih brazdi na gramofonskoj ploči.

**Cilj:** …

**5.30.1 Izvor podataka o veličini brazde**

Izvor podataka je jedinica građe.

**5.30.2 Uvjeti navođenja veličine brazde**

Podatak o veličini brazde navodi se kad se razlikuje od industrijske norme (vidi Dodatak …).

**5.30.3 Način navođenja veličine brazde**

Navodi se izraz koji označava veličinu brazde.

**5.31 Broj tragova**

Broj tragova je izraz koji označava broj zvučnih tragova na magnetnoj vrpci.

**Cilj:** …

**5.31.1 Izvor podataka o broju tragova**

Izvor podataka je jedinica građe.

**5.31.2 Način navođenja broja tragova**

Navodi se izraz koji označava broj tragova.

**5.32 Konfiguracija traga**

Konfiguracija traga je izraz koji označava konfiguraciju zvučnih tragova na magnetnoj vrpci.

**Cilj:** …

**5.32.1 Izvor podataka o konfiguraciji traga**

Izvor podataka je jedinica građe.

**5.32.2 Uvjeti navođenja konfiguracije traga**

Konfiguracija traga se navodi za kolute magnetofonske vrpce snimljene na četiri ili više tragova.

**5.32.3 Način navođenja konfiguracije traga**

Navodi se izraz koji označava konfiguraciju traga.

**5.33 Broj zvučnih kanala**

Broj zvučnih kanala je izraz koji označava je li zvuk sniman jednokanalno ili višekanalno.

**Cilj:** …

**5.33.1 Izvor podataka o broju zvučnih kanala**

Izvor podataka je jedinica građe.

**5.33.2 Način navođenja broja zvučnih kanala**

Navodi se izraz koji označava broj zvučnih kanala.

**Primjeri**

mono

stereo

surround

**5.34 Sustav korekcije**

Sustav korekcije je izraz koji označava sustav korišten za ujednačavanje boje zvuka u završnoj obradi snimke.

**Cilj:** …

**5.34.1 Izvor podataka o sustavu korekcije**

Izvor podataka je jedinica građe.

**5.34.2 Način navođenja sustava korekcije**

Navodi se naziv ili standardna oznaka odgovarajućeg sustava.

**Primjeri**

NAB

**5.35 Sustav smanjenja šuma**

Sustav smanjenja šuma je izraz koji označava sustav korišten za uklanjanje šuma iz zvučne snimke.

**Cilj:** …

**5.35.1 Izvor podataka o sustavu smanjenja šuma**

Izvor podataka je jedinica građe.

**5.35.2 Način navođenja sustava smanjenja šuma**

Navodi se naziv ili standardna oznaka odgovarajućeg sustava.

**Primjeri**

Dolby A

**5.36 Brzina reprodukcije**  
Brzina reprodukcije je izraz koji označava brzinu kojom se materijalni nositelj jedinice građe mora pokretati kako bi reproducirao zvuk.

**Cilj:** …

**5.36.1 Izvor podataka o brzini reprodukcije**

Izvor podataka je jedinica građe.

**5.36.2 Način navođenja brzine reprodukcije**

Navodi se brojčani podatak koji označava brzinu reprodukcije i odgovarajuća standardna mjerna jedinica.

Brzina reprodukcije gramofonske ploče izražava se brojem okretaja u minuti (o/min).

Brzina reprodukcije magnetne vrpce izražava se duljinom pomaka vrpce u sekundi, mjerenom u centimetrima (cm/s).

**Primjeri**

33 1/3 o/min

19 cm/s